title: Kommissionens gennemførelsesforordning (EU) 2016/1799 af 7. oktober 2016 om gennemførelsesmæssige tekniske standarder vedrørende konvertering af kreditvurderinger fra eksterne kreditvurderingsbureauer med hensyn til kreditrisiko i overensstemmelse med artikel 136, stk. 1 og 3, i Europa-Parlamentets og Rådets forordning (EU) nr. 575/2013 (EØS-relevant tekst)

text:
               12.10.2016

               DA

               Den Europæiske Unions Tidende

               L 275/3

         KOMMISSIONENS GENNEMFØRELSESFORORDNING (EU) 2016/1799
   af 7. oktober 2016
   om gennemførelsesmæssige tekniske standarder vedrørende konvertering af kreditvurderinger fra eksterne kreditvurderingsbureauer med hensyn til kreditrisiko i overensstemmelse med artikel 136, stk. 1 og 3, i Europa-Parlamentets og Rådets forordning (EU) nr. 575/2013
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber (1), særlig artikel 136, stk. 1, tredje afsnit, og artikel 136, stk. 3, tredje afsnit, og
   ud fra følgende betragtninger:

               (1)

               Bestemmelserne i denne forordning er indbyrdes tæt forbundne, eftersom de alle vedrører konvertering af kreditrisikovurderinger, bortset fra dem, der tildeles til securitiseringspositioner. For at sikre sammenhæng mellem disse bestemmelser, som bør træde i kraft samtidigt, og for at de, der er omfattet af de pågældende forpligtelser, lettere kan få et samlet overblik over og nem adgang til dem, er det hensigtsmæssigt at samle alle de gennemførelsesmæssige tekniske standarder vedrørende konvertering af kreditrisikovurderinger, der kræves i henhold til forordning (EU) nr. 575/2013, bortset fra dem, der tildeles til securitiseringspositioner, i én enkelt forordning.

               (2)

               I henhold til artikel 136, stk. 1, i forordning (EU) nr. 575/2013 skal det for alle eksterne kreditvurderingsbureauer (ECAI'er) angives, til hvilke af de i samme forordnings afdeling 2 omhandlede kreditkvalitetstrin de relevante kreditvurderinger fra et ECAI svarer (»konvertering«). ECAI'er er kreditvurderingsbureauer, der er registreret eller godkendt i henhold til Europa-Parlamentets og Rådets forordning (EF) nr. 1060/2009 (2), eller en centralbank, som udsteder kreditratings, der er undtaget fra anvendelsen af nævnte forordning.

               (3)

               Visse termer og begreber i henholdsvis forordning (EF) nr. 1060/2009 og forordning (EU) nr. 575/2013 ligner hinanden og kan give anledning til forvirring. Termen »kreditvurdering« anvendes i forordning (EU) nr. 575/2013 som omfattende både de »labels«, der angiver ECAI'ernes forskellige kategorier af ratings, og tildelingen af en bestemt rating til en bestemt post. I artikel 3, stk. 1, litra h) og a), i forordning (EF) nr. 1060/2009 sondres der imidlertid klart mellem disse to begreber med anvendelsen af udtrykkene »kreditvurderingskategori« (ratingkategori) og »kreditvurdering« (kreditrating). For at undgå forvirring, fordi der er behov for at henvise til disse to begreber hver for sig, og fordi de to forordninger supplerer hinanden, bør terminologien i forordning (EF) nr. 1060/2009 anvendes som den mest specifikke.

               (4)

               Eftersom kreditinstitutter og investeringsselskaber i henhold til artikel 4, stk. 1, i forordning (EF) nr. 1060/2009 kun kan anvende kreditratings i reguleringsøjemed, hvis de er udstedt af kreditvurderingsbureauer, som er etableret i Unionen og er registreret eller godkendt i overensstemmelse med nævnte forordning, bør konverteringen af kreditvurderinger fra ECAI'er omfatte kreditvurderinger, der er i overensstemmelse med definitionen af »kreditvurdering« (kreditrating) i samme forordnings artikel 3, stk. 1, litra a). Dertil kommer, at eftersom der i henhold til artikel 136 i forordning (EU) nr. 575/2013 skal foretages konvertering for alle ECAI'er, som ifølge definitionen i samme forordnings artikel 4, nr. 98), også omfatter kreditratings udstedt af centralbanker, der er undtaget fra anvendelsen af forordning (EF) nr. 1060/2009, bør konverteringen af ECAI-ratingkategorier også omfatte sådanne kreditratings. Forordning (EU) nr. 575/2013 forhindrer brug af kreditratings for visse aktivklasser (f.eks. aktier) i standardmetoden. For så vidt angår vurderinger af kollektive investeringsordninger (CIU'er) med fast afkast er det derfor kun dem, der udelukkende afhænger af kreditkvaliteten af de underliggende aktiver, der bør være omfattet af konverteringen af kreditvurderinger fra ECAI'er.

               (5)

               Formålet med konverteringen er at tildele et ECAI's ratingkategorier de relevante risikovægte i forordning (EU) nr. 575/2013. Den bør derfor gøre det muligt at identificere ikke blot relative risikoforskelle, men også de absolutte risikoniveauer for den enkelte ratingkategori, således at der sikres passende kapitalniveauer med standardmetoden.

               (6)

               På grund af den brede vifte af metoder, der anvendes af de forskellige ECAI'er, er objektivitet og konsistens i konverteringsmetoden af afgørende betydning for at sikre lige konkurrencevilkår for institutterne og en fair behandling af ECAI'erne. Af samme grund er det i forbindelse med udarbejdelsen af regler om anvendelse af kvantitative og kvalitative faktorer og sammenholdelse af disse med benchmarket nødvendigt at bygge videre på den tidligere reguleringsmæssige ramme, dvs. del 3 i »Revised Guidelines on the recognition of External Credit Assessment Institutions« af 30. november 2010, med henblik på at sikre en gnidningsløs overgang til den konvertering, der fastlægges ved denne forordning. Dette vil også sikre overensstemmelse med internationale standarder på dette område, som igen afspejles i bilag 2 til »Basel II: International Convergence of Capital Measurement and Capital Standards: A Revised Framework — Comprehensive Version« fra juni 2006.

               (7)

               De definitioner af misligholdelse, der anvendes af ECAI'er, kan afvige fra definitionen i artikel 178 i forordning (EU) nr. 575/2013, som afspejlet i forordning (EF) nr. 1060/2009 og Kommissionens delegerede forordning (EU) 2015/2 (3). For at sikre, at det overordnede kapitalniveau, der kræves for eksponeringer med en ekstern rating, ikke ændres, bør de typer af misligholdelsesbegivenheder, der anvendes til kalibrering af det i artikel 136, stk. 2, litra c), i forordning (EU) nr. 575/2013 omhandlede benchmark dog anvendes som misligholdelsesdefinition ved anvendelsen af denne forordning.

               (8)

               Konverteringen bør forstås som udtryk for, hvor på en reguleringsrelateret skala, som er defineret i tilsynsøjemed, et ECAI's ratingkategorier hører til. Begrebet bør derfor betragtes som værende noget andet end det, Den Europæiske Værdipapir- og Markedstilsynsmyndighed »ESMA« skal fremlægge i form af en rapport i henhold til artikel 21, stk. 4b, i forordning (EF) nr. 1060/2009 med henblik på at gøre det muligt og nemt for investorer at sammenligne alle foreliggende kreditratings vedrørende en bestemt enhed, der har fået en rating. Dertil kommer, at »konvertering« ved anvendelsen af nærværende forordning ikke henviser til konverteringer udviklet inden for andre rammer, f.eks. i Eurosystemets rammer for kreditvurdering, idet disse vil kunne være baseret på andre metoder og definitioner.

               (9)

               Der bør foretages særskilt konvertering for hvert enkelt relevant sæt ratingkategorier (»ratingskala«). For ECAI'er, hvis ratingskala er den samme for alle eksponeringsklasser, bør konverteringen — med henblik på at sikre den differentiering af risikovægte på tværs af eksponeringsklasser, der er fastsat ved forordning (EU) nr. 575/2013 — ikke afvige disse imellem. Hvis et ECAI opererer med flere ratingskalaer, bør der ved konverteringen tages hensyn til, hvordan ECAI'et har fastlagt sammenhængen mellem disse.

               (10)

               Uopfordrede ratings, jf. artikel 3, stk. 1, litra x), i forordning (EF) nr. 1060/2009, bør medtages i konverteringen af et ECAI, så længe disse ratings kan anvendes i reguleringsøjemed i overensstemmelse med artikel 4, stk. 1, i forordning (EF) nr. 1060/2009, og Den Europæiske Banktilsynsmyndighed »EBA« har bekræftet, at de ikke er af en anden kvalitet end bestilte kreditratings fra det pågældende ECAI, jf. artikel 138 i forordning (EU) nr. 575/2013.

               (11)

               Konvertering bør foretages under hensyntagen til både kvantitative og kvalitative faktorer, idet de kvalitative faktorer tages i betragtning i en fase 2, i det omfang det er nødvendigt, og især hvis de kvantitative faktorer ikke er tilstrækkelige. Således bør kvalitative faktorer bruges som et redskab til at revurdere, korrigere og udvide en eventuel første konvertering på grundlag af kvantitative faktorer, for så vidt en sådan revurdering er berettiget og nødvendig. Denne totrinstilgang er nødvendig som middel til at opnå objektivitet i konverteringen og til at sikre, at konverteringen faktisk udtrykker, hvor på en reguleringsmæssig skala — fastlagt i tilsynsøjemed — et ECAI's ratingkategorier hører til.

               (12)

               Det er nødvendigt at undgå unødige væsentlige ulemper for ECAI'er, som — fordi de er kommet ind på markedet senere — kun kan fremlægge begrænsede kvantitative oplysninger, med henblik på at skabe balance mellem henholdsvis forsigtigheds- og markedshensyn. De kvantitative faktorer til brug ved konverteringen bør derfor tillægges mindre vægt. Konverteringerne bør ajourføres, i det omfang det er nødvendigt for at afspejle kvantitative oplysninger indhentet efter denne forordnings ikrafttræden.

               (13)

               Misligholdelsesraten for poster, der er henført til den samme ratingkategori, bør betragtes som den mest repræsentative kvantitative faktor og bør beregnes ud fra data om misligholdelser for de pågældende poster. Foreligger der ikke tilstrækkelige data om misligholdelser for disse poster, bør der stadig beregnes et estimat af misligholdelsesraten på grundlag af udtalelsen fra det pågældende ECAI samt enhver misligholdelsesdokumentation i relation til posterne, der er henført til den samme ratingkategori, som konverteringen foretages for.

               (14)

               Beregningen af misligholdelsesraten bør opfylde visse krav, så det sikres, at den er sammenlignelig på tværs af ECAI'er. F.eks. bør den måles over en treårig periode, så det er muligt at observere et betydeligt antal misligholdelser på tidspunkter, hvor risikoen er meget lav, og der bør tages hensyn til poster, der er trukket ud, for at undgå en undervurdering af risikoen. Derudover bør den ikke omfatte ratings af hverken offentlige enheder eller udstedelser, idet antallet af misligholdelser er meget begrænset for den førstnævnte type ratings, og for at undgå, at misligholdelsesraterne ved anvendelse af sidstnævnte kategori af ratings forvrænges i retning af udstedere med et større antal udstedelser.

               (15)

               Der bør beregnes misligholdelsesrater for hver enkelt ratingkategori, så vidt muligt for en langsigtet og en kortsigtet observationsperiode. Førstnævnte bør danne grundlag for konverteringen, mens sidstnævnte bør give et tidligt varsel om en potentiel stigning, eller et potentielt fald, i risikoniveauet for den pågældende ratingkategori. Hvis der ikke foreligger et tilstrækkeligt antal kreditratings, bør det — på grund af den høje grad af usikkerhed i forbindelse med beregning af kortsigtede misligholdelsesrater — kun være den langsigtede misligholdelsesrate, der beregnes. I dette tilfælde bør de kvalitative faktorer afstedkomme et varsel om en potentiel stigning i risikoniveauet for den pågældende ratingkategori.

               (16)

               Den definition af misligholdelse, som ECAI'et har fastlagt til beregning af misligholdelsesraten for poster, der er henført til den samme ratingkategori, er et nøgleelement i konverteringen. En strengere definition af misligholdelse vil kunne give højere misligholdelsesrater sammenlignet med andre, mindre strenge misligholdelsesdefinitioner. Af samme grund bør indvirkningen af definitionen af misligholdelse på beregningen af misligholdelsesraten estimeres med henblik på at sikre en præcis konvertering.

               (17)

               Hvis der kun er begrænsede data om misligholdelser til rådighed, bør den tidshorisont, der ses på i en ratingkategori, tages i betragtning i forbindelse med konverteringen, så der sikres konsekvens på tværs af ECAI'er. Hvis der er valgt en kort tidshorisont, vil et bestemt risikoniveau således kunne være relevant for visse poster. De samme poster vil imidlertid kunne repræsentere et væsentligt anderledes risikoniveau, hvis de vurderes over den treårige periode til beregning af misligholdelsesraten. Denne faktor bør overvejes og afspejles i konverteringen.

               (18)

               Ratingkategoriens betydning og dens relative placering på ratingskalaen bør være særligt nyttig, i tilfælde af at der ikke er nogen kvantitativ faktor til rådighed, og konverteringen er kendt for en tilstødende ratingkategori. Med henblik herpå bør kreditkvalitetstrin være karakteriseret ved aspekter såsom udstederens evne til at opfylde sine finansielle forpligtelser eller følsomhed over for den økonomiske situation, eller hvor tæt udstederen er på misligholdelsesstatus.

               (19)

               Generelle risikofaktorer for de poster, som henføres til en ratingkategori, bør også tages i betragtning. Størrelsen af og diversificeringsgraden for poster, der er henført til en ratingkategori, bør tages i betragtning som relevante indikatorer for deres underliggende risikoprofil. Det bør også være muligt at tage andre målinger af kreditværdigheden for poster henført til samme ratingkategori i betragtning som kvalitative faktorer med henblik på at tilvejebringe yderligere oplysninger med hensyn til misligholdelsesmønstret for den pågældende ratingkategori. Relevansen, objektiviteten og pålideligheden af de forskellige mål for kreditværdighed bør analyseres nøje, inden de anvendes i forbindelse med konverteringen.

               (20)

               Med henblik på at sikre overensstemmelse med internationale standarder bør de benchmarks for de langsigtede og kortsigtede misligholdelsesrater, der er fastlagt i dokumentet »Basel II: International Convergence of Capital Measurement and Capital Standards: A Revised Framework — Comprehensive Version« fra juni 2006, anvendes til konverteringen. Der bør dog fastsættes mere detaljerede bestemmelser med henblik på at tage hensyn til den brede vifte af ECAI'er, som opererer på EU-markedet i dag, og hvis misligholdelsesrater kan afvige væsentligt fra mønstret for de internationale ECAI'er, der er lagt til grund for det nuværende benchmark. Mere konkret bør det langsigtede benchmark defineres med intervaller, så der tages hensyn til, at en række værdier kan være forenelige med hvert enkelt kreditkvalitetstrin.

               (21)

               Ratingkategorier bør som udgangspunkt konverteres til et kreditkvalitetstrin på grundlag af en sammenholdelse af deres langsigtede misligholdelsesrate med det langsigtede benchmark og de oplysninger, der udledes af de kvalitative faktorer.

               (22)

               Det følger af artikel 136, stk. 1, andet afsnit, i forordning (EU) nr. 575/2013, at hensigtsmæssigheden af konverteringen skal revurderes regelmæssigt, fordi den langsigtede misligholdelsesrate vil kunne ændre sig og blive repræsentativ for et andet kreditkvalitetstrin. Med henblik herpå bør de seneste kortsigtede misligholdelsesrater inden for en ratingkategori regelmæssigt holdes op imod deres relevante kortsigtede benchmarks (»overvågningsniveauet« og »triggerniveauet«). Et brud på de kortsigtede benchmarks i en sammenhængende periode på to år kunne være et tegn på svækkelse af vurderingsstandarder, hvilket kunne være et signal om, at den nye underliggende langsigtede misligholdelsesrate er repræsentativ for et mindre gunstigt kreditkvalitetstrin. Dette signal ville være mere relevant i tilfælde, hvor det ikke er overvågningsniveauet, men triggerniveauet, der overskrides. Især ville en enkelt misligholdt post i de højeste ratingkategorier kunne udløse overvejelser om revurdering af konverteringen for det individuelle ECAI, der ratede den pågældende post.

               (23)

               Der bør fremlægges reviderede udkast til gennemførelsesmæssige tekniske standarder som fornødent for at inkludere nyetablerede ECAI'er i konverteringen.

               (24)

               Eftersom forordning (EU) nr. 575/2013 til enhver tid skal være overholdt, er det nødvendigt løbende at kontrollere resultaterne af konverteringerne.

               (25)

               Denne forordning er baseret på det udkast til gennemførelsesmæssige tekniske standarder, som EBA, ESMA og Den Europæiske Tilsynsmyndighed for Forsikrings-og Arbejdsmarkedspensionsordninger »EIOPA« (de europæiske tilsynsmyndigheder (ESA'erne)) sammen har forelagt Kommissionen.

               (26)

               Den 29. marts 2016 meddelte Kommissionen Det Fælles Udvalg for ESA'erne, at den agtede at godkende udkastet til gennemførelsesmæssige tekniske standarder med ændringer med henblik på at sikre balance mellem en solid forsigtighedsbaseret tilgang og behovet for at undgå yderligere koncentration i et kreditvurderingsmarked, der allerede er præget af en høj koncentration og domineres af tre store ECAI'er med en samlet markedsandel på omkring 90 %. Kommissionen fremhævede i sin meddelelse især behovet for at undgå, at der efter tre år for alle ECAI'er, der ikke har udstedt et tilstrækkeligt antal ratings, og uafhængigt af kvaliteten af de pågældende ratings, automatisk anvendes en mere konservativ konvertering, idet der er en risiko for, at en sådan tilgang ville resultere i reguleringsmæssige hindringer for adgang til markedet og ville underminere mindre/nyere ECAI'ers konkurrenceevne, blot fordi disse ikke udsteder så mange ratings som store, etablerede virksomheder. I sin formelle udtalelse af 12. maj 2016 bekræftede Det Fælles Udvalg for ESA'erne sin oprindelige holdning uden at forelægge nye gennemførelsesmæssige tekniske standarder ændret i overensstemmelse med de af Kommissionen foreslåede ændringer.

               (27)

               Med henblik på at sikre balance mellem en solid forsigtighedsbaseret tilgang og konkurrence på kreditvurderingsmarkedet bør udkastet til gennemførelsesmæssige tekniske standarder ændres for så vidt angår bestemmelser, der kan medføre unødige væsentlige ulemper for mindre/nyere ECAI'er, fordi de er kommet ind på markedet senere, især bestemmelserne vedrørende en mere konservativ behandling i tilfælde af begrænsede data, automatisk ikrafttræden af en ny konvertering fra og med 2019, bestemmelsen om revision af konverteringsordningen og konverteringstabellerne, som finder anvendelse fra og med 2019.

               (28)

               EBA, ESMA og EIOPA har afholdt åbne offentlige høringer om det udkast til gennemførelsesmæssige tekniske standarder, som ligger til grund for denne forordning, analyseret de potentielle omkostninger og fordele samt anmodet interessentgruppen for banker, der er nedsat i henhold til artikel 37 i Europa-Parlamentets og Rådets forordning (EU) nr. 1093/2010 (4), interessentgruppen for værdipapirer og markeder, der er nedsat i henhold til artikel 37 i Europa-Parlamentets og Rådets forordning (EU) nr. 1095/2010 (5), og interessentgruppen for forsikrings- og genforsikringsordninger, der er nedsat i henhold til artikel 37 i Europa-Parlamentets og Rådets forordning (EU) nr. 1094/2010 (6), om en udtalelse —

         VEDTAGET DENNE FORORDNING:
   AFSNIT I

      KVANTITATIVE FAKTORER, KVALITATIVE FAKTORER OG BENCHMARK

      KAPITEL 1

         Kvantitative faktorer

   Artikel 1
   Kvantitative faktorer ved konvertering af en ratingkategori
   Som kvantitative faktorer, jf. artikel 136, stk. 2, litra a), i forordning (EU) nr. 575/2013, betragtes de kort- og langsigtede misligholdelsesrater for poster, der er henført til den samme ratingkategori, jf. artikel 2-6.
   Artikel 2
   Poster, der anvendes til beregning af de kvantitative faktorer
   Beregningen af de i artikel 1 omhandlede misligholdelsesrater for hver enkelt ratingkategori baseres udelukkende på poster, der er henført til den samme ratingkategori af det eksterne kreditvurderingsbureau (ECAI), som konverteringen foretages for, forudsat at posterne opfylder samtlige følgende krav:

               a)

               De tilhører kategorien »kreditvurderinger af erhvervsvirksomheder« som omhandlet i artikel 3, litra a), i delegeret forordning (EU) 2015/2, og henførelsen sker på udstederbasis.

               b)

               De er tildelt et af følgende:

                           i)

                           en bestilt kreditrating

                           ii)

                           en uopfordret kreditrating, der opfylder kravene i artikel 138 i forordning (EU) nr. 575/2013.

      Afdeling 1

         Beregning af de kvantitative faktorer for en ratingkategori, hvor der er et tilstrækkeligt antal kreditratings til rådighed

   Artikel 3
   Fastlæggelse af, hvorvidt der er et tilstrækkeligt antal kreditratings til rådighed
   1.   Ved beregning af den kortsigtede misligholdelsesrate anses antallet af poster, der er henført til den samme ratingkategori af det ECAI, som konverteringen foretages for, for at være tilstrækkeligt, hvis posterne opfylder samtlige følgende krav:

               a)

               De er tilstrækkelige for så vidt angår den opfattede risikoprofil for den pågældende ratingkategori, idet antallet af poster, der repræsenterer det inverse af benchmarket for den langsigtede misligholdelsesrate for ratingkategorien, jf. artikel 14, litra a), betragtes som en indikator.

               b)

               De er repræsentative for den seneste pulje af poster henført til den samme ratingkategori.

         2.   Ved beregning af den langsigtede misligholdelsesrate anses antallet af poster, der er henført til den samme ratingkategori af det ECAI, som konverteringen foretages for, for at være tilstrækkeligt, hvis mindst de seneste 10 kortsigtede misligholdelsesrater som omhandlet i stk. 1 foreligger.
   Artikel 4
   Kortsigtede misligholdelsesrater for en ratingkategori, hvor der er et tilstrækkeligt antal kreditratings til rådighed
   1.   Hvis der er et tilstrækkeligt antal kreditratings til rådighed, jf. artikel 3, stk. 1, beregnes de i artikel 1 omhandlede kortsigtede misligholdelsesrater som beskrevet i stk. 2-5.
   2.   De kortsigtede misligholdelsesrater for en ratingkategori beregnes over en periode på 3 år som en ratio, hvor:

               a)

               nævneren er antallet af poster henført til den samme ratingkategori ved periodens begyndelse

               b)

               tælleren er antallet af poster som omhandlet i litra a), som er blevet misligholdt inden periodens udløb.

         3.   Poster, der er trukket ud inden periodens udløb og ikke er blevet misligholdt, indgår kun i nævneren for de kortsigtede misligholdelsesrater som omhandlet i stk. 2, litra a), med en vægt svarende til 50 %. Enhver post, for hvilken der foreligger bevis for, at den er blevet trukket ud inden en misligholdelse, anses for at være en misligholdt post.
   4.   Poster anses for at være misligholdte poster, der skal indgå i tælleren som omhandlet i stk. 2, litra b), hvis en af følgende typer begivenheder har fundet sted:

               a)

               Indgivelse af konkursbegæring eller indledning af likvidation, som det er sandsynligt på et senere tidspunkt vil resultere i manglende eller forsinket betaling af kontraktligt skyldige renter og afdrag.

               b)

               Manglende eller forsinket betaling af kontraktligt skyldige renter eller afdrag, medmindre betaling sker inden for en kontraktligt tilladt henstandsperiode.

               c)

               En krisebetinget ombytning, hvis tilbuddet indebærer, at investoren vil modtage en lavere værdi end den, de oprindelige værdipapirer gav løfte om.

               d)

               Den ratede enhed er underlagt en betydelig grad af lovbestemt tilsyn på grund af dens finansielle situation.

         5.   De kortsigtede misligholdelsesrater beregnes for hver tilgængelig pulje af poster, der er henført til den samme ratingkategori, for halvårlige perioder med udgangspunkt i den 1. januar og den 1. juli hvert år.
   Artikel 5
   Langsigtet misligholdelsesrate for en ratingkategori, hvor der er et tilstrækkeligt antal kreditratings til rådighed
   1.   Hvis der er et tilstrækkeligt antal kreditratings til rådighed, jf. artikel 3, beregnes den i artikel 1 omhandlede langsigtede misligholdelsesrate som beskrevet i stk. 2-4.
   2.   Den langsigtede misligholdelsesrate beregnes som det vægtede gennemsnit af mindst de seneste 20 kortsigtede misligholdelsesrater beregnet i henhold til artikel 4, stk. 1. Hvis de tilgængelige kortsigtede misligholdelsesrater strækker sig over en længere periode og er relevante, anvendes de kortsigtede misligholdelsesrater for denne længere periode. Foreligger der mindre end 20 kortsigtede misligholdelsesrater beregnet i henhold til artikel 4, stk. 1, estimeres de resterende kortsigtede misligholdelsesrater med henblik på at nå op på 20 kortsigtede misligholdelsesrater.
   3.   Ved fastlæggelsen af det i stk. 2 omhandlede vægtede gennemsnit skal de kortsigtede misligholdelsesrater beregnet i overensstemmelse med artikel 4 omfatte den seneste recessionsperiode. Ved recessionsperiode forstås mindst et halvt år med negative vækstrater i bruttonationalproduktet i de vigtigste geografiske referenceområder for de ratede poster.
   4.   Det i stk. 2 omhandlede vægtede gennemsnit fastlægges i overensstemmelse med følgende:

               a)

               De kortsigtede misligholdelsesrater beregnet i henhold til artikel 4, stk. 1, vægtes på grundlag af antallet af poster som angivet i artikel 4, stk. 2, litra a).

               b)

               De estimerede kortsigtede misligholdelsesrater vægtes på grundlag af estimater af antallet af poster henført til den samme ratingkategori ved periodens begyndelse.

         Vægtene skal sikre en passende repræsentation af recessions- og ikke-recessionsår i en fuldstændig økonomisk cyklus.

      Afdeling 2

         Beregning af de kvantitative faktorer for en ratingkategori, hvor der ikke er et tilstrækkeligt antal kreditratings til rådighed

   Artikel 6
   Anvendte poster og langsigtet misligholdelsesrate for en ratingkategori, hvor der ikke er et tilstrækkeligt antal kreditratings til rådighed
   Hvis der ikke er et tilstrækkeligt antal kreditratings til rådighed, jf. artikel 3, beregnes den i artikel 1 omhandlede langsigtede misligholdelsesrate efter begge følgende principper:

               a)

               Beregningen baseres på ECAI'ets estimat af den langsigtede misligholdelsesrate for alle poster henført til den samme ratingkategori i overensstemmelse med artikel 136, stk. 2, litra a), i forordning (EU) nr. 575/2013.

               b)

               Det i litra a) omhandlede estimat suppleres med antallet af misligholdte og ikke-misligholdte poster, der er henført til den samme ratingkategori af det ECAI, som konverteringen foretages for.

      KAPITEL 2

         Kvalitative faktorer

   Artikel 7
   Kvalitative faktorer ved konvertering af en ratingkategori
   Som kvalitative faktorer, jf. artikel 136, stk. 2, litra b), i forordning (EU) nr. 575/2013, betragtes:

               a)

               den definition af misligholdelse, som ECAI'et anvender, jf. artikel 8

               b)

               den tidshorisont for en ratingkategori, som tages i betragtning af ECAI'et, jf. artikel 9

               c)

               en ratingkategoris betydning og dens relative placering på den ratingskala, der er fastlagt af ECAI'et, jf. artikel 10

               d)

               kreditværdigheden for de poster, der er henført til den samme ratingkategori, jf. artikel 11

               e)

               ECAI'ets estimat af den langsigtede misligholdelsesrate for alle poster henført til den samme ratingkategori, jf. artikel 136, stk. 2, litra a), i forordning (EU) nr. 575/2013, som fastsat i artikel 12

               f)

               det forhold, der måtte være blevet fastlagt af ECAI'et (»intern konvertering«) mellem på den ene side den ratingkategori, der konverteres, og på den anden side andre ratingkategorier udarbejdet af det samme ECAI, hvor der allerede er foretaget konvertering for sidstnævnte kategorier i henhold til denne forordning, jf. artikel 13

               g)

               andre relevante oplysninger, som kan beskrive den risikograd, der udtrykkes med en ratingkategori.

         Artikel 8
   Den af ECAI'et anvendte definition af misligholdelse
   Den type begivenheder, som ECAI'et tager i betragtning med henblik på at fastslå, hvorvidt en post er i en misligholdelsessituation, sammenholdes med dem, der er angivet i artikel 4, stk. 4, idet der gøres brug af alle tilgængelige oplysninger. Hvis sammenligningen viser, at ikke alle disse typer misligholdelsesbegivenheder er taget i betragtning af ECAI'et, tilpasses de i artikel 1 omhandlede kvantitative faktorer i overensstemmelse hermed.
   Artikel 9
   Tidshorisonten for en ratingkategori
   Den tidshorisont, som ECAI'et skal tage i betragtning ved tildeling af en ratingkategori, skal give en relevant indikation af, hvorvidt risikoniveauet for den pågældende ratingkategori er holdbart i hele den i artikel 4, stk. 2, angivne periode.
   Artikel 10
   En ratingkategoris betydning og relative placering
   1.   Betydningen af en ratingkategori fastlagt af ECAI'et bestemmes i overensstemmelse med karakteristikaene ved kapaciteten til at opfylde finansielle forpligtelser som afspejlet i de poster, der er henført til den pågældende ratingkategori, og navnlig graden af følsomhed over for det økonomiske miljø, samt hvor tæt man er på en misligholdelsessituation.
   2.   En ratingkategoris betydning sammenholdes med den, der er fastlagt for hvert enkelt kreditkvalitetstrin, jf. artikel 15.
   3.   En ratingkategoris betydning tages i betragtning sammen med dens relative placering på den ratingskala, der er fastlagt af ECAI'et.
   Artikel 11
   Kreditværdigheden for poster henført til den samme ratingkategori
   1.   Kreditværdigheden for poster, der er henført til den samme ratingkategori, fastlægges på grundlag af som minimum deres størrelse og graden af sektoriel og geografisk diversificering af de pågældende forretningsaktiviteter.
   2.   Der kan som fornødent anvendes andre mål for kreditværdighed for poster henført til samme ratingkategori med det formål at supplere de oplysninger, der udledes af de i artikel 1 omhandlede kvantitative faktorer, i det omfang de er pålidelige og relevante for konverteringen.
   Artikel 12
   ECAI'ets estimat af den langsigtede misligholdelsesrate for alle poster henført til den samme ratingkategori
   ECAI'ets estimat af den langsigtede misligholdelsesrate for alle poster henført til den samme ratingkategori tages i betragtning i forbindelse med konverteringen, forudsat at det er begrundet på tilfredsstillende vis.
   Artikel 13
   Intern konvertering af en ratingkategori fastlagt af ECAI'et
   Det tilsvarende kreditkvalitetstrin for andre ratingkategorier udarbejdet af det samme ECAI, som der er foretaget intern konvertering for, jf. artikel 7, litra f), anvendes som en relevant indikation af risikoniveauet for den ratingkategori, der konverteres.

      KAPITEL 3

         Benchmark og relaterede referencer

   Artikel 14
   Benchmark
   Det i artikel 136, stk. 2, litra c), i forordning (EU) nr. 575/2013 omhandlede benchmark omfatter:

               a)

               et langsigtet misligholdelsesbenchmark for hvert kreditkvalitetstrin som angivet i bilag I, tabel 1

               b)

               et kortsigtet misligholdelsesbenchmark for hvert kreditkvalitetstrin som angivet i bilag I, tabel 2.

         Artikel 15
   Ratingkategoriens referencebetydning pr. kreditkvalitetstrin
   Referencebetydningen af en ratingkategori for hvert enkelt kreditkvalitetstrin er angivet i bilag II.
   AFSNIT II

      KONVERTERINGSTABELLER

   Artikel 16
   Konverteringstabeller
   I bilag III er det angivet, til hvilke af de i tredje del, afsnit II, kapitel 2, afdeling 2, i forordning (EU) nr. 575/2013 angivne kreditkvalitetstrin det enkelte ECAI's ratingkategorier svarer.
   AFSNIT III

      AFSLUTTENDE BESTEMMELSE

   Artikel 17
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. oktober 2016.

            På Kommissionens vegne

         Jean-Claude JUNCKER

            Formand

      (1)  EUT L 176 af 27.6.2013, s. 1.

      (2)  Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (EUT L 302 af 17.11.2009, s. 1).

      (3)  Kommissionens delegerede forordning (EU) 2015/2 af 30. september 2014 om supplerende regler til Europa-Parlamentets og Rådets forordning (EF) nr. 1060/2009 for så vidt angår reguleringsmæssige tekniske standarder for fremlæggelsen af de oplysninger, som kreditvurderingsbureauer skal stille til rådighed for Den Europæiske Værdipapir- og Markedstilsynsmyndighed (EUT L 2 af 6.1.2015, s. 24).

      (4)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).

      (5)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).

      (6)  Europa-Parlamentets og Rådets forordning (EU) nr. 1094/2010 af 24. november 2010 om oprettelse af en europæisk tilsynsmyndighed (Den Europæiske Tilsynsmyndighed for Forsikrings-og Arbejdsmarkedspensionsordninger), om ændring af afgørelse nr. 716/2009/EF og om ophævelse af Kommissionens afgørelse 2009/79/EF (EUT L 331 af 15.12.2010, s. 48).

      BILAG I

         Benchmarks, jf. artikel 14

         Tabel 1

         Langsigtet benchmark

         (tidshorisont på 3 år)

                  Kreditkvalitetstrin

                  Langsigtet benchmark

                  Middelværdi

                  Nedre grænse

                  Øvre grænse

                  1

                  0,10 %

                  0,00 %

                  0,16 %

                  2

                  0,25 %

                  0,17 %

                  0,54 %

                  3

                  1,00 %

                  0,55 %

                  2,39 %

                  4

                  7,50 %

                  2,40 %

                  10,99 %

                  5

                  20,00 %

                  11,00 %

                  26,49 %

                  6

                  34,00 %

                  26,50 %

                  100,00 %

         Tabel 2

         Kortsigtede benchmarks

         (tidshorisont på 3 år)

                  Kreditkvalitetstrin

                  Kortsigtede benchmarks

                  Overvågningsniveau

                  Triggerniveau

                  1

                  0,80 %

                  1,20 %

                  2

                  1,00 %

                  1,30 %

                  3

                  2,40 %

                  3,00 %

                  4

                  11,00 %

                  12,40 %

                  5

                  28,60 %

                  35,00 %

                  6

                  Ikke relevant

                  Ikke relevant

      BILAG II

         Ratingkategoriens referencebetydning for hvert enkelt kreditkvalitetstrin, jf. artikel 15

                  Kreditkvalitetstrin

                  Ratingkategoriens betydning

                  1

                  Den ratede enhed har ekstremt/meget stærk kapacitet til at opfylde sine finansielle forpligtelser og er udsat for en minimal/meget lav kreditrisiko.

                  2

                  Den ratede enhed har stærk kapacitet til at opfylde sine finansielle forpligtelser og er udsat for en lav kreditrisiko, men er mere følsom over for en negativ udvikling i omstændigheder og økonomiske vilkår end ratede enheder på kreditkvalitetstrin 1.

                  3

                  Den ratede enhed har tilstrækkelig kapacitet til at opfylde sine finansielle forpligtelser og er udsat for en moderat kreditrisiko.
                  Der er dog større sandsynlighed for, at negative økonomiske vilkår eller ændrede omstændigheder vil forringe den ratede enheds kapacitet til at opfylde sine finansielle forpligtelser.

                  4

                  Den ratede enhed har kapacitet til at opfylde sine finansielle forpligtelser, men er udsat for en betydelig kreditrisiko.
                  Den står over for stor, vedvarende usikkerhed og er udsat for negative forretningsmæssige, finansielle eller økonomiske vilkår, der ville kunne resultere i, at den ratede enhed ikke har tilstrækkelig kapacitet til at opfylde sine finansielle forpligtelser.

                  5

                  Den ratede enhed har kapacitet til at opfylde sine finansielle forpligtelser, men er udsat for en høj kreditrisiko.
                  Det er sandsynligt, at negative forretningsmæssige, finansielle eller økonomiske vilkår vil svække den ratede enheds kapacitet eller vilje til at opfylde sine finansielle forpligtelser.

                  6

                  Den ratede enhed er i øjeblikket sårbar eller yderst sårbar og er udsat for en meget høj kreditrisiko, og den er måske nødlidende eller er meget tæt på at blive nødlidende.
                  Den er afhængig af gunstige forretningsmæssige, finansielle og økonomiske vilkår for at kunne opfylde sine finansielle forpligtelser.

      BILAG III

         Konverteringstabeller, jf. artikel 16

                     Kreditkvalitetstrin

                     1

                     2

                     3

                     4

                     5

                     6

                     AM Best Europe-Rating Services Ltd.

                  Kreditratingskala, udstedere, langfristet

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, rs

                  Ratingskala, langfristet gæld

                  aaa, aa+, aa, aa-

                  a+, a, a-

                  bbb+, bbb, bbb-

                  bb+, bb, bb-

                  b+, b, b-

                  ccc+, ccc, ccc-, cc, c, d

                  Ratingskala, finansiel styrke

                  A++, A+

                  A, A-

                  B++, B+

                  B, B-

                  C++, C+

                  C, C-, D, E, F, S

                  Ratingskala, kortfristet

                  AMB-1+

                  AMB-1-

                  AMB-2, AMB-3

                  AMB- 4

                     ARC Ratings S.A.

                  Ratingskala, udstedere, mellem- og langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, udstedelser, mellem- og langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, udstedere, kortfristet

                  A-1+

                  A-1

                  A-2, A-3

                  B, C, D

                  Ratingskala, udstedelser, kortfristet

                  A-1+

                  A-1

                  A-2, A-3

                  B, C, D

                     ASSEKURATA Assekuranz Rating-Agentur GmbH

                  Kreditratingskala, langfristet

                  AAA, AA

                  A

                  BBB

                  BB

                  B

                  CCC, CC/C, D

                  Ratingskala, erhvervsvirksomheder, kortfristet

                  A++

                  A

                  B, C, D

                     Axesor SA

                  Global ratingskala

                  AAA, AA

                  A

                  BBB

                  BB

                  B

                  CCC, CC, C, D, E

                     BCRA — Credit Rating Agency AD

                  Ratingskala, banker, langfristet

                  AAA, AA

                  A

                  BBB

                  BB

                  B

                  C, D

                  Ratingskala, forsikringsselskaber, langfristet

                  iAAA, iAA

                  iA

                  iBBB

                  iBB

                  iB

                  iC, iD

                  Ratingskala, erhvervsvirksomheder, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, kommunale instrumenter, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, udstedelser, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, banker, kortfristet

                  A-1+

                  A-1

                  A-2, A-3

                  B, C, D

                  Ratingskala, erhvervsvirksomheder, kortfristet

                  A-1+

                  A-1

                  A-2, A-3

                  B, C, D

                  Ratingskala, kommunale instrumenter, kortfristet

                  A-1+

                  A-1

                  A-2, A-3

                  B, C, D

                  Ratingskala, udstedelser, kortfristet

                  A-1+

                  A-1

                  A-2, A-3

                  B, C, D

                     Banque de France

                  Global kreditratingskala, udstedere, langfristet

                  3++

                  3+, 3

                  4+

                  4, 5+

                  5, 6

                  7, 8, 9, P

                     Capital Intelligence Ltd

                  International ratingskala, udstedere, langfristet

                  AAA, AA

                  A

                  BBB

                  BB

                  B

                  C, RS, SD, D

                  International ratingskala, udstedelser, langfristet

                  AAA, AA

                  A

                  BBB

                  BB

                  B

                  CCC, CC, C, D

                  International ratingskala, udstedere, kortfristet

                  A-1+

                  A-1

                  A-2, A-3

                  B, C, D

                  International ratingskala, udstedelser, kortfristet

                  A-1+

                  A-1

                  A-2, A-3

                  B, C, D

                     Cerved Rating Agency S.p.A.

                  Ratingskala, erhvervsvirksomheder, langfristet

                  A1.1, A1.2, A1.3

                  A2.1, A2.2, A3.1

                  B1.1, B1.2

                  B2.1, B2.2

                  C1.1

                  C1.2, C2.1

                     Creditreform Ratings AG

                  Ratingskala, langfristet

                  AAA, AA

                  A

                  BBB

                  BB

                  B

                  C, D

                     CRIF S.p.A.

                  Global ratingskala, langfristet

                  AAA, AA

                  A

                  BBB

                  BB

                  B

                  CCC, D1, D2

                     Dagong Europe Credit Rating

                  Kreditratingskala, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Kreditratingskala, kortfristet

                  A-1

                  A-2, A-3

                  B, C, D

                     DBRS Ratings Limited

                  Ratingskala, forpligtelser, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, virksomhedscertifikater/kortfristet gæld

                  R-1 H, R-1 M

                  R-1 L

                  R-2, R-3

                  R-4, R-5, D

                  Ratingskala, evne til erstatningsbetaling

                  IC-1

                  IC-2

                  IC-3

                  IC-4

                  IC-5

                  D

                     European Rating Agency, a.s.

                  Ratingskala, langfristet

                  AAA, AA, A

                  BBB

                  BB

                  B

                  CCC, CC, C, D

                  Ratingskala, kortfristet

                  S1

                  S2

                  S3, S4, NS

                     EuroRating Sp. z o.o.

                  Global ratingskala, langfristet

                  AAA, AA

                  A

                  BBB

                  BB

                  B

                  CCC, CC, C, D

                     Euler Hermes Rating GmbH

                  Global ratingskala, langfristet

                  AAA, AA

                  A

                  BBB

                  BB

                  B

                  CCC, CC, C, SD, D

                     FERI EuroRating Services AG

                  FERI EuroRating-ratingskala

                  AAA, AA

                  A

                  BBB, BB

                  B

                  CCC, CC, D

                     Fitch Ratings

                  Kreditratingskala, udstedere, langfristet

                  AAA, AA

                  A

                  BBB

                  BB

                  B

                  CCC, CC, C, RD, D

                  Erhvervsfinansieringsforpligtelser — ratingskala, langfristet

                  AAA AA

                  A

                  BBB

                  BB

                  B

                  CCC, CC, C

                  International ratingskala, IFS, langfristet

                  AAA, AA

                  A

                  BBB

                  BB

                  B

                  CCC, CC, C

                  Ratingskala, kortfristet

                  F1+

                  F1

                  F2, F3

                  B, C, RD, D

                  Ratingskala, IFS, kortfristet

                  F1+

                  F1

                  F2, F3

                  B, C

                     GBB-Rating Gesellschaft für Bonitätsbeurteilung GmbH

                  Global ratingskala, langfristet

                  AAA, AA

                  A, BBB

                  BB

                  B

                  CCC, CC, C, D

                     ICAP Group S.A

                  Global ratingskala, langfristet

                  AA, A

                  BB, B

                  C, D

                  E, F

                  G, H

                     Japan Credit Rating Agency Ltd

                  Ratingskala, udstedere, langfristet

                  AAA, AA

                  A

                  BBB

                  BB

                  B

                  CCC, CC, C, LD, D

                  Ratingskala, udstedelser, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, udstedere, kortfristet

                  J-1+

                  J-1

                  J-2

                  J-3, NJ, LD, D

                  Kreditratingskala, udstedelser, kortfristet

                  J-1+

                  J-1

                  J-2

                  J-3, NJ, D

                     Kroll Bond Rating Agency

                  Kreditratingskala, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Kreditratingskala, kortfristet

                  K1+

                  K1

                  K2, K3

                  B, C, D

                     Moody's Investors Service

                  Global ratingskala, langfristet

                  Aaa, Aa

                  A

                  Baa

                  Ba

                  B

                  Caa, Ca, C

                  Ratingskala, obligationsfonde

                  Aaa-bf, Aa-bf

                  A-bf

                  Baa-bf

                  Ba-bf

                  B-bf

                  Caa-bf, Ca-bf, C-bf

                  Global ratingskala, kortfristet

                  P-1

                  P-2

                  P-3

                  NP

                     Standard & Poor's Ratings Services

                  Kreditratingskala, udstedere, langfristet

                  AAA, AA

                  A

                  BBB

                  BB

                  B

                  CCC, CC, R, SD/D

                  Kreditratingskala, udstedelser, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Ratingskala, forsikringsselskabers finansielle styrke

                  AAA, AA

                  A

                  BBB

                  BB

                  B

                  CCC, CC, SD/D, R

                  Ratingskala, fondskreditkvalitet

                  AAAf, AAf

                  Af

                  BBBf

                  BBf

                  Bf

                  CCCf

                  Ratingskala, midtmarkedsevalueringer

                  MM1

                  MM2

                  MM3, MM4

                  MM5, MM6

                  MM7, MM8, MMD

                  Kreditratingskala, udstedere, kortfristet

                  A-1+

                  A-1

                  A-2, A-3

                  B, C, R, SD/D

                  Kreditratingskala, udstedelser, kortfristet

                  A-1+

                  A-1

                  A-2, A-3

                  B, C, D

                     Scope Ratings AG

                  Global ratingskala, langfristet

                  AAA, AA

                  A

                  BBB

                  BB

                  B

                  CCC, CC, C, D

                  Global ratingskala, kortfristet

                  S-1+

                  S-1

                  S-2

                  S-3, S-4

                     Spread Research

                  International ratingskala, langfristet

                  AAA, AA

                  A

                  BBB

                  BB

                  B

                  CCC, CC, C, D

                     The Economist Intelligence Unit Ltd

                  Ratingskala (bånd), statslige låntagere

                  AAA, AA

                  A

                  BBB

                  BB

                  B

                  CCC, CC, C, D


title: Kommissionens gennemførelsesforordning (EU) 2015/1854 af 15. oktober 2015 om faste importværdier med henblik på fastsættelse af indgangsprisen for visse frugter og grøntsager

text:
               16.10.2015

               DA

               Den Europæiske Unions Tidende

               L 271/31

         KOMMISSIONENS GENNEMFØRELSESFORORDNING (EU) 2015/1854
   af 15. oktober 2015
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguayrunden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. oktober 2015.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 347 af 20.12.2013, s. 671.

      (2)  EUT L 157 af 15.6.2011, s. 1.

      BILAG

         Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  AL

                  84,4

                  MA

                  132,6

                  MK

                  46,1

                  TR

                  56,6

                  ZZ

                  79,9

                  0707 00 05

                  AL

                  36,9

                  TR

                  116,7

                  ZZ

                  76,8

                  0709 93 10

                  TR

                  136,8

                  ZZ

                  136,8

                  0805 50 10

                  AR

                  161,3

                  CL

                  149,0

                  TR

                  110,2

                  UY

                  78,7

                  ZA

                  104,7

                  ZZ

                  120,8

                  0806 10 10

                  BR

                  252,3

                  EG

                  198,3

                  MA

                  56,6

                  MK

                  97,5

                  TR

                  169,2

                  ZZ

                  154,8

                  0808 10 80

                  AR

                  122,1

                  CL

                  86,3

                  MK

                  23,1

                  NZ

                  155,0

                  US

                  86,4

                  ZA

                  144,4

                  ZZ

                  102,9

                  0808 30 90

                  CN

                  65,9

                  TR

                  135,5

                  XS

                  95,1

                  ZA

                  218,5

                  ZZ

                  128,8

         (1)  Landefortegnelse fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7). Koden »ZZ« = »anden oprindelse«.


title: Kommissionens gennemførelsesforordning (EU) nr. 1217/2014 af 11. november 2014 om tarifering af visse varer i den kombinerede nomenklatur

text:
               14.11.2014

               DA

               Den Europæiske Unions Tidende

               L 329/17

         KOMMISSIONENS GENNEMFØRELSESFORORDNING (EU) Nr. 1217/2014
   af 11. november 2014
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. november 2014.

            På Kommissionens vegne

            For formanden

         Heinz ZOUREK

            Generaldirektør for GD for beskatning og Toldunion

      (1)  EFT L 256 af 7.9.1987, s. 1.

      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).

      BILAG

                  Varebeskrivelse

                  Tarifering
                  (KN-kode)

                  Begrundelse

                  (1)

                  (2)

                  (3)

                              1.

                              En artikel (et såkaldt elektrisk filter) bestående af en flerlags keramisk gennemføringskondensator beregnet til overflademontering, der måler ca. 8 × 3 × 3 mm.
                              Den frembydes som lavpasfilter til brug som et elektromagnetisk støjfilter (EMI) i f.eks. effektforstærkere, strømforsyninger, temperatur- og motorstyring og styrekredsløb.

                      (1) Se billede 1

                  8532 24 00

                  Tarifering i henhold til almindelig bestemmelse 1 og 6 vedrørende den kombinerede nomenklatur, bestemmelse 2, litra a), til afsnit XVI samt teksten til KN-kode 8532 og 8532 24 00.
                  Artiklen anvendes som komponent i en række maskiner. Da den udelukkende består af en kondensator, skal den tariferes under KN-kode 8532 24 00 som dielektriske kondensatorer med flere lag keramisk materiale.

                              2.

                              En artikel (et såkaldt elektrisk filter) bestående af en kondensator og to ferritstøjfiltre, der måler ca. 7 × 2 × 2 mm.
                              Det tilsvarende elektriske kredsløb består af to induktionsspoler, en for hvert ferritstøjfilter, serieforbundet i forhold til jævnstrømsretningen og tilsluttet lederen på venstre og højre side af en overflademonteret gennemføringskondensator.
                              De to ferritstøjfiltre fungerer som induktionsspoler, og deres funktion er at minimere resonansen mod omgivende kredsløb for at neddæmpe højfrekvent elektrisk strøm.
                              Artiklen frembydes til brug som et elektromagnetisk støjfilter (EMI), f.eks. til automobil- og industrianvendelse.

                      (1) Se billede 2

                  8548 90 90

                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 2 til afsnit XVI, og teksten til KN-kode 8548, 8548 90 og 8548 90 90.
                  Eftersom artiklen ikke kun består af en kondensator, men også af to ferritstøjfiltre, svarer dens objektive karakteristika ikke fuldstændigt til ordlyden af pos. 8532 (kondensatorer).
                  Desuden er ferritstøjfiltret og kondensatoren lige vigtige for det elektriske filters samlede funktion, og dermed rækker artiklens funktion udover pos. 8532. Tarifering under denne position i henhold til den almindelige tariferingsbestemmelse 1 og bestemmelse 2 a) til afsnit XVI er derfor udelukket.
                  Artiklen anvendes som en komponent i en række maskiner. Da den ikke anvendes udelukkende eller hovedsagelig til en bestemt maskine eller type maskiner, tariferes den under KN-kode 8548 90 90 som andre elektriske dele til maskiner og apparater, ikke andetsteds tariferet i kapitel 85.

                     Billede 1

                     Billede 2

                  (Kredsløb 1)

                  (Kredsløb 2)

         (1)  Billederne tjener kun til information.


title: Kommissionens gennemførelsesforordning (EU) nr. 1114/2014 af 21. oktober 2014 om ændring af forordning (EF) nr. 2075/2005 om særlige bestemmelser om offentlig kontrol af trikiner i kød  EØS-relevant tekst

text:
               22.10.2014

               DA

               Den Europæiske Unions Tidende

               L 302/46

         KOMMISSIONENS GENNEMFØRELSESFORORDNING (EU) Nr. 1114/2014
   af 21. oktober 2014
   om ændring af forordning (EF) nr. 2075/2005 om særlige bestemmelser om offentlig kontrol af trikiner i kød
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (1), særlig artikel 18, nr. 8)-11), og
   ud fra følgende betragtninger:

               (1)

               I Kommissionens forordning (EF) nr. 2075/2005 (2) er der fastsat bestemmelser for udtagning af prøver af slagtekroppe af arter, der er modtagelige for trikininfektion, med henblik på bestemmelse af bedrifternes og segmenternes status og af vilkårene for import af kød til Unionen. Forordningen indeholder også bestemmelser om referencemetoder og ligestillede metoder til påvisning af trikiner i prøver af slagtekroppe.

               (2)

               I henhold til forordning (EF) nr. 2075/2005 kan slagtekroppe af tamsvin på visse betingelser opskæres, inden resultaterne af trikinundersøgelsen foreligger. For at lette driften af opskæringsvirksomhederne bør det overvejes at indføre denne mulighed for heste på de samme betingelser.

               (3)

               Ved Kommissionens forordning (EU) nr. 216/2014 (3) blev visse undtagelsesbestemmelser i forordning (EF) nr. 2075/2005 vedrørende udtagning af prøver af tamsvin med henblik på påvisning af trikiner ændret. Ved forordning (EU) nr. 216/2014 blev også de krav, der skal opfyldes af fødevarevirksomhedsledere for at få deres bedrifter officielt anerkendt for anvendelse af kontrollerede opstaldningsforhold, ændret. Som en af disse betingelser må lederen kun indsætte nye dyr på bedriften, hvis de kommer fra bedrifter, der har officiel anerkendelse for anvendelse af kontrollerede opstaldningsforhold. Det bør præciseres, hvilke betingelser der gælder, når tamsvin, bortset fra sådanne, som er direkte bestemt til slagtning, flyttes fra en bedrift til en anden via samlesteder. Desuden bør de relevante certifikater i forbindelse med handel inden for Unionen og import tilpasses til de ændrede krav.

               (4)

               En embedsdyrlæge bør i de dyresundhedscertifikater, der er indført ved Rådets direktiv 64/432/EØF (4) for så vidt angår handel med svin inden for Unionen og ved Kommissionens forordning (EU) nr. 206/2010 (5) for så vidt angår import af tamsvin fra tredjelande til Unionen, medtage oplysninger vedrørende den officielle anerkendelse af oprindelsesbedriften for anvendelse af kontrollerede opstaldningsforhold, således at medlemsstaterne kan anvende den relevante undersøgelsesordning for trikiner ved slagtningen og ikke bringe bestemmelsesbedriftens status i fare for så vidt angår svin til avl eller levebrug.

               (5)

               For at sikre, at forordning (EF) nr. 2075/2005 anvendes korrekt, bør tredjelande, der eksporterer tamsvin eller kød heraf, opføres i de relevante retsakter vedrørende importbetingelser, hvis de anvender undtagelsesbestemmelserne for udtagning af prøver af tamsvin med henblik på påvisning af trikiner, og hvis deres bedrifter eller segmenter er officielt anerkendt for anvendelse af kontrollerede opstaldningsforhold.

               (6)

               Folkesundhedserklæringen vedrørende trikinundersøgelsen bør medtages i de veterinærcertifikater, der ledsager fersk kød i henhold til forordning (EU) nr. 206/2010, tilberedt kød i henhold til Kommissionens beslutning 2000/572/EF (6) og kødprodukter i henhold til Kommissionens beslutning 2007/777/EF (7).

               (7)

               EU-referencelaboratoriet for parasitter har anbefalet, at teksten i forordning (EF) nr. 2075/2005 vedrørende proceduren for visse ligestillede metoder til trikinundersøgelser præciseres. Herudover har EU-referencelaboratoriet valideret en ny metode (PrioCHECK® Trichinella AAD KIT) til påvisning af trikiner i kød fra tamsvin. Denne metode bør derfor godkendes til testning af denne art.

               (8)

               Forordning (EF) nr. 2075/2005 bør derfor ændres i overensstemmelse hermed.

               (9)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   I forordning (EF) nr. 2075/2005 foretages følgende ændringer:

               1)

               Artikel 2 affattes således:
               »Artikel 2
               Udtagning af prøver af slagtekroppe
               1.   Der udtages prøver af slagtekroppe af tamsvin på slagterier som led i undersøgelsen efter slagtning på følgende måde:

                           a)

                           Alle slagtekroppe af avlssøer og -orner eller mindst 10 % af de slagtekroppe af dyr, der sendes til slagtning hvert år fra hver bedrift, der har officiel anerkendelse for anvendelse af kontrollerede opstaldningsforhold, undersøges for trikiner.

                           b)

                           Alle slagtekroppe af avlssøer og -orner fra bedrifter, der ikke har officiel anerkendelse for anvendelse af kontrollerede opstaldningsforhold, undersøges for trikiner.

                     Der udtages en prøve af hver enkelt slagtekrop, og prøven undersøges for trikiner på et laboratorium, der er udpeget af den kompetente myndighed, ved anvendelse af en af følgende påvisningsmetoder:

                           a)

                           referencepåvisningsmetoden, jf. kapitel I i bilag I, eller

                           b)

                           en ligestillet påvisningsmetode, jf. kapitel II i bilag I.

                     2.   Der udtages systematisk prøver af slagtekroppe af heste, vildsvin og andre opdrættede og vildtlevende dyrearter, der er modtagelige for trikininfektion, på slagterier eller vildthåndteringsvirksomheder som led i undersøgelsen efter slagtning.
               Der udtages en prøve af hver enkelt slagtekrop, og prøven undersøges i overensstemmelse med bilag I og III på et laboratorium, der er udpeget af den kompetente myndighed.
               3.   Indtil resultaterne af trikinundersøgelsen foreligger, og forudsat at fødevarevirksomhedslederen garanterer fuld sporbarhed, kan slagtekroppe af tamsvin og heste opskæres i højst seks dele på et slagteri eller en opskæringsvirksomhed, der er beliggende samme sted.
               Uanset første afsnit, og på betingelse af at den kompetente myndighed har godkendt det, kan de pågældende slagtekroppe opskæres på en opskæringsvirksomhed, der er tilknyttet eller adskilt fra slagteriet, forudsat at:

                           a)

                           proceduren gennemføres under den kompetente myndigheds tilsyn

                           b)

                           en slagtekrop eller dele heraf ikke har mere end én opskæringsvirksomhed som bestemmelsessted

                           c)

                           opskæringsvirksomheden ligger på medlemsstatens område

                           d)

                           alle delene i tilfælde af et positivt resultat erklæres uegnede til konsum.«

               2)

               Artikel 13 affattes således:
               »Artikel 13
               Sundhedsbestemmelser i forbindelse med import
               1.   Kød, der indeholder tværstribede muskler, af dyrearter, som kan være trikinbærere, må kun importeres til Unionen, hvis det forud for eksporten er blevet undersøgt for trikiner i det tredjeland, hvor dyrene er slagtet, på betingelser, der svarer til de i artikel 2 eller 3 anførte.
               2.   Et tredjeland må kun anvende de i artikel 3, stk. 2 og 3, anførte undtagelsesbestemmelser, hvis det har underrettet Kommissionen om anvendelsen af disse bestemmelser, og hvis det er opført med henblik herpå:

                           i)

                           i del 1 i bilag I til forordning (EU) nr. 206/2010 for import af levende tamsvin eller

                           ii)

                           i del 1 i bilag II til forordning (EU) nr. 206/2010 for import af fersk kød af tamsvin

                           iii)

                           i del 2 i bilag II til beslutning 2007/777/EF for import af kødprodukter fremstillet udelukkende af kød eller kødprodukter af tamsvin.«

               3)

               Artikel 15 affattes således:
               »Artikel 15
               Dokumenter
               1.   Embedsdyrlægen medtager i standardsundhedscertifikatet til brug ved handel inden for Unionen med levende tamsvin, jf. model 2 i bilag F til direktiv 64/432/EØF, oplysninger vedrørende den officielle anerkendelse af oprindelsesbedriften for anvendelse af kontrollerede opstaldningsforhold, jf. nærværende forordnings artikel 8.
               2.   I standardsundhedscertifikatet til brug ved import til Unionen af tamsvin, jf. standardcertifikat POR-X og POR-Y i del 2 i bilag I til forordning (EU) nr. 206/2010, medtager embedsdyrlægen oplysninger vedrørende tredjelandets kompetente myndigheds officielle anerkendelse af oprindelsesbedriften for anvendelse af kontrollerede opstaldningsforhold, der svarer til de i bilag IV til nærværende forordning anførte.
               3.   I veterinærcertifikatet i overensstemmelse med »POR«-standardcertifikaterne i del 2 i bilag II til forordning (EU) nr. 206/2010, der ledsager sendinger af kød fra tredjelande bestemt til import til Unionen, medtager embedsdyrlægen folkesundhedserklæringen vedrørende den trikinundersøgelse, der i overensstemmelse med nærværende forordnings artikel 13 er foretaget i kødets oprindelsestredjeland.
               4.   I dyre- og folkesundhedscertifikatet, jf. model i bilag II til beslutning 2000/572/EF, der ledsager sendinger af tilberedt kød fra tredjelande bestemt til import til Unionen, medtager embedsdyrlægen folkesundhedserklæringen vedrørende den trikinundersøgelse, der i overensstemmelse med nærværende forordnings artikel 13 er foretaget i kødets oprindelsestredjeland.
               5.   I dyre- og folkesundhedscertifikatet, jf. model i bilag III til beslutning 2007/777/EF, der ledsager sendinger af visse kødprodukter og behandlede maver, blærer og tarme fra tredjelande bestemt til import til Unionen, medtager embedsdyrlægen folkesundhedserklæringen vedrørende den trikinundersøgelse, der i overensstemmelse med nærværende forordnings artikel 13 er foretaget i kødets oprindelsestredjeland.«

               4)

               Bilag I, kapitel I, punkt 3, IV, affattes således:

                           »IV.

                           Rengørings- og dekontamineringsprocedure efter et positivt eller usikkert resultat
                           Hvis resultatet af undersøgelsen af en samleprøve eller individuel prøve er positivt eller usikkert, skal alt udstyr, der har været i kontakt med kødet (blenderglas og -kniv, bægerglas, magnetstav, temperaturføler, konisk filtreringstragt, si og tang), omhyggeligt dekontamineres ved vask i varmt vand (65 til 90 °C). Det anbefales at skylle hver del grundigt for at fjerne det rengøringsmiddel, der måtte være anvendt ved vask.«

               5)

               Bilag I, kapitel II, del D, punkt 3, IV, affattes således:

                           »IV.

                           Rengørings- og dekontamineringsprocedure efter et positivt eller usikkert resultat
                           Hvis resultatet af latex-agglutineringsundersøgelsen af en samleprøve eller individuel prøve er positivt eller usikkert, skal alt udstyr, der har været i kontakt med kødet (blenderglas og -kniv, morter, bægerglas, magnetstav, temperaturføler, konisk filtreringstragt, si og tang), omhyggeligt dekontamineres ved neddypning i varmt vand (65 til 90 °C). Eventuelle rester af kød og inaktiverede larver på overfladen fjernes med en ren svamp og ledningsvand. Om nødvendigt kan nogle få dråber rengøringsmiddel tilføjes for at affedte udstyret. Det anbefales derefter at skylle hver del grundigt for at fjerne alle spor af rengøringsmiddel.«

               6)

               I bilag I, kapitel II, tilføjes følgende som del E:
               »E.   Kunstig fordøjelsestest til in vitro-påvisning af trikinlarver i kødprøver, PrioCHECK® Trichinella AAD Kit

                  Denne metode anses kun for ligestillet i forbindelse med undersøgelse af kød af tamsvin

               PrioCHECK® Trichinella AAD Kit anvendes i henhold til brugsanvisningen for kittet ved hjælp af skilletragte (Lenz NS 29/32) og et 80 ml-reagensglas.«

               7)

               Bilag IV, kapitel I, del A, litra g)-j), affattes således:

                           »g)

                           Lederen skal sikre, at tamsvinene mærkes, så hvert enkelt dyr kan spores tilbage til bedriften.

                           h)

                           Lederen skal sikre, at der kun indsættes tamsvin på bedriften, som har oprindelse på og kommer fra bedrifter, der har officiel anerkendelse for anvendelse af kontrollerede opstaldningsforhold.

                           i)

                           Ingen af tamsvinene har adgang til udendørsfaciliteter, medmindre lederen med en risikoanalyse kan godtgøre over for den kompetente myndighed, at varigheden af udendørsadgangen og faciliteterne og forholdene i den forbindelse ikke indebærer en fare for indslæbning af trikiner til bedriften.

                           j)

                           Ingen af svinene til avl eller levebrug som defineret i artikel 2, stk. 2, litra c), i direktiv 64/432/EØF er efter at have forladt oprindelsesbedriften blevet aflæsset på et samlested som defineret i artikel 2, stk. 2, litra o), i direktiv 64/432/EØF, medmindre samlestedet opfylder kravene i litra a)-i) i denne del, og alle de tamsvin, der samles på samlestedet med henblik på sendinger, har oprindelse på og kommer fra bedrifter, der har officiel anerkendelse for anvendelse af kontrollerede opstaldningsforhold, eller fra officielt anerkendte segmenter.«

         Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. oktober 2014.

            På Kommissionens vegne

         José Manuel BARROSO

            Formand

      (1)  EUT L 139 af 30.4.2004, s. 206.

      (2)  Kommissionens forordning (EF) nr. 2075/2005 af 5. december 2005 om særlige bestemmelser om offentlig kontrol af trikiner i kød (EUT L 338 af 22.12.2005, s. 60).

      (3)  Kommissionens forordning (EU) nr. 216/2014 af 7. marts 2014 om ændring af forordning (EF) nr. 2075/2005 om særlige bestemmelser om offentlig kontrol af trikiner i kød (EUT L 69 af 8.3.2014, s. 85).

      (4)  Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (EFT 121 af 29.7.1964, s. 1977/64).

      (5)  Kommissionens forordning (EU) nr. 206/2010 af 12. marts 2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater (EUT L 73 af 20.3.2010, s. 1).

      (6)  Kommissionens beslutning 2000/572/EF af 8. september 2000 om dyre- og folkesundhedsmæssige betingelser og udstedelse af sundheds- og hygiejnecertifikat ved import af tilberedt kød til EF fra tredjelande (EFT L 240 af 23.9.2000, s. 19).

      (7)  Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (EUTL 312 af 30.11.2007, s. 49).


title: Kommissionens gennemførelsesforordning (EU) nr. 699/2014 af 24. juni 2014 om udformningen af det fælles logo til identifikation af personer, der tilbyder fjernsalg af lægemidler til offentligheden, og de tekniske, elektroniske og kryptografiske krav til kontrol af dets ægthed  EØS-relevant tekst

text:
               25.6.2014

               DA

               Den Europæiske Unions Tidende

               L 184/5

         KOMMISSIONENS GENNEMFØRELSESFORORDNING (EU) Nr. 699/2014
   af 24. juni 2014
   om udformningen af det fælles logo til identifikation af personer, der tilbyder fjernsalg af lægemidler til offentligheden, og de tekniske, elektroniske og kryptografiske krav til kontrol af dets ægthed
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler (1), særlig artikel 85c, stk. 3, og
   ud fra følgende betragtninger:

               (1)

               Artikel 85c, stk. 3, i direktiv 2001/83/EF foreskriver, at der skal indføres et fælles logo, som er genkendeligt i hele Unionen, og som gør det muligt at identificere den medlemsstat, hvor den person, der tilbyder fjernsalg af lægemidler til offentligheden gennem tjenester i informationssamfundet, er etableret.

               (2)

               I henhold til artikel 85c, stk. 3, litra a), i direktiv 2001/83/EF skal Kommissionen vedtage gennemførelsesretsakter for at harmonisere den måde, hvorpå det fælles logo fungerer, for så vidt angår de tekniske, elektroniske og kryptografiske krav til kontrol af det fælles logos ægthed. Disse krav bør sikre et højt sikkerhedsniveau og forhindre enhver svigagtig brug af logoet.

               (3)

               I overensstemmelse med artikel 85c, stk. 1, litra d), nr. iii), kontrolleres det fælles logos ægthed ved hjælp af et hyperlink fra logoet til opførelsen af personen, der har tilladelse eller ret til at tilbyde lægemidler til offentligheden via fjernsalg gennem tjenester i informationssamfundet, på den i artikel 85c, stk. 4, litra c), omhandlede liste. Disse hyperlinks bør derfor være permanente og sikrede.

               (4)

               For at forhindre svigagtig brug af logoet bør de nationale websteder som omhandlet i artikel 85c, stk. 4, være sikrede, holdes ajourført og hostes på domæner, der nyder tillid.

               (5)

               Foranstaltningerne i denne forordning er i overensstemmelse med udtalelse fra Det Stående Udvalg for Humanmedicinske Lægemidler —

         VEDTAGET DENNE FORORDNING:
   Artikel 1
   Det i artikel 85c, stk. 3, litra b), i direktiv 2001/83/EF omhandlede fælles logo udformes i overensstemmelse med modellen i bilaget til denne forordning.
   Artikel 2
   Webstedet som omhandlet i artikel 85c, stk. 4, skal være tilgængeligt, således at offentligheden let kan sikre sig, at der er tale om det til formålet oprettede websted, der nyder tillid.
   Artikel 3
   Hyperlinket som omhandlet i artikel 85c, stk. 1, litra d), nr. iii), i direktiv 2001/83/EF mellem webstedet for personen, der har tilladelse eller ret til at levere lægemidler til offentligheden via fjernsalg gennem tjenester i informationssamfundet, og værtswebstedet for den i samme direktivs artikel 85c, stk. 4, litra c), omhandlede nationale liste skal være fast og linke begge veje.
   Overførslen af oplysninger mellem de websteder, der har tilladelse eller ret til levering af lægemidler til offentligheden via fjernsalg gennem tjenester i informationssamfundet, og værtswebstederne for de nationale lister skal være sikret på passende vis.
   Artikel 4
   For at det i artikel 3, stk. 1, omhandlede hyperlink skal kunne fungere pålideligt, skal værtswebstederne for de nationale lister oprettet i henhold til artikel 85c, stk. 4, litra c), i direktiv 2001/83/EF være sikrede og holdes ajourført, med angivelse af tidspunktet for den seneste opdatering.
   Artikel 5
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Den anvendes fra den 1. juli 2015.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. juni 2014.

            På Kommissionens vegne

         José Manuel BARROSO

            Formand

      (1)  EFT L 311 af 28.11.2001, s. 67.

      BILAG

                  1.

                  Det fælles logo udformes efter følgende model, jf. artikel 1:

                  2.

                  Referencefarver: PANTONE 421 CMYK 13/11/8/26 RGB 204/204/204, PANTONE 7731 CMYK 79/0/89/22 RGB 0/153/51, PANTONE 376 CMYK 54/0/100/0 RGB 153/204/51 og PANTONE 7480 CMYK 75/0/71/0.

                  3.

                  Nationalflaget for den medlemsstat, hvor den fysiske eller juridiske person, der leverer lægemidler til offentligheden via fjernsalg gennem tjenester i informationssamfundet, er etableret, indsættes i det hvide rektangel midtpå (til venstre) i det fælles logo.

                  4.

                  Medlemsstaten som omhandlet i punkt 3 beslutter, hvilket sprog teksten i det fælles logo skal affattes på.

                  5.

                  Det fælles logo skal have en bredde på mindst 90 pixel.

                  6.

                  Det fælles logo skal være statisk.

                  7.

                  Anvendes logoet på en farvet baggrund, som gør det mindre tydeligt, kan der anvendes en ydre linje omkring logoet for at øge kontrasten til baggrundsfarven.


title: Kommissionens gennemførelsesforordning (EU) 2017/806 af 11. maj 2017 om godkendelse af lavrisikoaktivstoffet Bacillus amyloliquefaciens stamme FZB24, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011 (EØS-relevant tekst. )

text:
               12.5.2017

               DA

               Den Europæiske Unions Tidende

               L 121/31

         KOMMISSIONENS GENNEMFØRELSESFORORDNING (EU) 2017/806
   af 11. maj 2017
   om godkendelse af lavrisikoaktivstoffet Bacillus amyloliquefaciens stamme FZB24, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler, og om ændring af bilaget til Kommissionens gennemførelsesforordning (EU) nr. 540/2011
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (1), særlig artikel 22, stk. 1, sammenholdt med artikel 13, stk. 2, og
   ud fra følgende betragtninger:

               (1)

               I henhold til artikel 7, stk. 1, i forordning (EF) nr. 1107/2009 modtog Frankrig den 19. juni 2013 en ansøgning fra Novozymes Biologicals France om godkendelse af aktivstoffet Bacillus amyloliquefaciens stamme FZB24.

               (2)

               I henhold til artikel 9, stk. 3, i samme forordning meddelte Frankrig, som rapporterende medlemsstat, den 4. september 2013 ansøgeren, de øvrige medlemsstater, Kommissionen og Den Europæiske Fødevaresikkerhedsautoritet (i det følgende benævnt »autoriteten«), at ansøgningen kunne antages.

               (3)

               Den 13. april 2015 indsendte den rapporterende medlemsstat, med kopi til autoriteten, et udkast til vurderingsrapport til Kommissionen, hvori det vurderes, hvorvidt aktivstoffet kan forventes at opfylde godkendelseskriterierne i artikel 4 i forordning (EF) nr. 1107/2009.

               (4)

               Autoriteten handlede i overensstemmelse med artikel 12, stk. 1, i forordning (EF) nr. 1107/2009. I henhold til artikel 12, stk. 3, i forordning (EF) nr. 1107/2009 anmodede den ansøgeren om at forelægge supplerende oplysninger for medlemsstaterne, Kommissionen og autoriteten. Den rapporterende medlemsstats vurdering af de supplerende oplysninger blev den 22. februar 2016 fremlagt for autoriteten i form af et opdateret udkast til vurderingsrapport.

               (5)

               Den 10. maj 2016 meddelte autoriteten ansøgeren, medlemsstaterne og Kommissionen sin konklusion (2) om, hvorvidt aktivstoffet Bacillus amyloliquefaciens stamme FZB24 kan forventes at opfylde godkendelseskriterierne i artikel 4 i forordning (EF) nr. 1107/2009. Autoriteten offentliggjorde konklusionen.

               (6)

               Den 6. oktober 2016 forelagde Kommissionen Den Stående Komité for Planter, Dyr, Fødevarer og Foder den reviderede vurderingsrapport om Bacillus amyloliquefaciens stamme FZB24 og et udkast til forordning om godkendelse af Bacillus amyloliquefaciens stamme FZB24.

               (7)

               Ansøgeren fik mulighed for at fremsætte bemærkninger til den reviderede vurderingsrapport.

               (8)

               Det er fastslået, at godkendelseskriterierne i artikel 4 forordning (EF) nr. 1107/2009 er opfyldt for en eller flere repræsentative anvendelser af mindst ét plantebeskyttelsesmiddel, der indeholder aktivstoffet, og navnlig de anvendelser, der er undersøgt og udførligt beskrevet i den reviderede vurderingsrapport. Disse godkendelseskriterier anses derfor for at være opfyldt. Bacillus amyloliquefaciens stamme FZB24 bør derfor godkendes.

               (9)

               Kommissionen vurderer endvidere, at Bacillus amyloliquefaciens stamme FZB24 er et lavrisikoaktivstof i henhold til artikel 22 i forordning (EF) nr. 1107/2009. Bacillus amyloliquefaciens stamme FZB24 er ikke et problematisk stof, og det opfylder de betingelser, der er fastsat i punkt 5 i bilag II til forordning (EF) nr. 1107/2009. Bacillus amyloliquefaciens stamme FZB24 er en vildtypestamme, der forekommer naturligt i miljøet. Det er ikke patogent for mennesker eller dyr. Den yderligere eksponering, som mennesker, dyr og miljø udsættes for ved de anvendelser, der er godkendt i henhold til forordning (EF) nr. 1107/2009, forventes at være ubetydelig sammenlignet med den forventelige eksponering i naturligt forekommende situationer.

               (10)

                  Bacillus amyloliquefaciens stamme FZB24 bør derfor godkendes for en periode på 15 år.

               (11)

               I overensstemmelse med artikel 13, stk. 2, i forordning (EF) nr. 1107/2009 sammenholdt med samme forordnings artikel 6, og på grundlag af den foreliggende videnskabelige og tekniske viden er det imidlertid nødvendigt at fastsætte visse betingelser.

               (12)

               I henhold til artikel 13, stk. 4, i forordning (EF) nr. 1107/2009 bør bilaget til Kommissionens gennemførelsesforordning (EU) nr. 540/2011 (3) derfor ændres.

               (13)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   Godkendelse af aktivstof
   Aktivstoffet Bacillus amyloliquefaciens stamme FZB24, som opført i bilag I, godkendes på de betingelser, der er fastsat i samme bilag.
   Artikel 2
   Ændringer af gennemførelsesforordning (EU) nr. 540/2011
   Bilaget til gennemførelsesforordning (EU) nr. 540/2011 ændres som angivet i bilag II til nærværende forordning.
   Artikel 3
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. maj 2017.

            På Kommissionens vegne

         Jean-Claude JUNCKER

            Formand

      (1)  EUT L 309 af 24.11.2009, s. 1.

      (2)  Den Europæiske Fødevaresikkerhedsautoritet (EFSA), 2016. Conclusion on the peer review of the pesticide risk assessment of the active substance Bacillus amyloliquefaciens strain FZB24. EFSA Journal 2016;14(6):4494, 18 s. doi:10.2903/j.efsa.2016.4494.

      (3)  Kommissionens gennemførelsesforordning (EU) nr. 540/2011 af 25. maj 2011 om gennemførelse af Europa-Parlamentets og Rådets forordning (EF) nr. 1107/2009 for så vidt angår listen over godkendte aktivstoffer (EUT L 153 af 11.6.2011, s. 1).

      BILAG I

                  Almindeligt anvendt navn Identifikationsnr.

                  IUPAC-navn

                  Renhed (1)

                  Dato for godkendelse

                  Udløbsdato for stoffets godkendelse

                  Særlige bestemmelser

                     Bacillus amyloliquefaciens stamme FZB24
                  Referencenummer i kultursamlingen »Deutsche Sammlung von Mikroorganismen« (DSM), Tyskland: 10271
                  Referencenummer i Agricultural Research Service Culture Collection (NRRL), USA: B-50304

                  Ikke relevant

                  Minimumskoncentration:
                  2 × 1014 CFU/kg

                  1. juni 2017

                  1. juni 2032

                  Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om Bacillus amyloliquefaciens stamme FZB24, særlig tillæg I og II.
                  Ved denne samlede vurdering skal medlemsstaterne være særligt opmærksomme på:

                              —

                              specifikation af det tekniske materiale som industrielt fremstillet, herunder fuldstændig karakterisering af urenheder og metabolitter

                              —

                              beskyttelse af brugere og arbejdstagere under hensyntagen til, at mikroorganismer betragtes som potentielt sensibiliserende stoffer.

                        Producenten skal sikre nøje opretholdelse af miljømæssige betingelser og kvalitetskontrolanalyser under fremstillingsprocessen.
                  Anvendelsesbetingelserne skal omfatte risikobegrænsende foranstaltninger, hvis det er relevant.

         (1)  Den reviderede vurderingsrapport indeholder yderligere oplysninger om aktivstoffets identitet og specifikation.

      BILAG II
      I del D i bilaget til gennemførelsesforordning (EU) nr. 540/2011 tilføjes følgende:

                     Almindeligt anvendt navn Identifikationsnr.

                     IUPAC-navn

                     Renhed (1)

                     Dato for godkendelse

                     Udløbsdato for stoffets godkendelse

                     Særlige bestemmelser

                     »10

                        Bacillus amyloliquefaciens stamme FZB24
                     Referencenummer i kultursamlingen »Deutsche Sammlung von Mikroorganismen« (DSM), Tyskland: 10271
                     Referencenummer i Agricultural Research Service Culture Collection (NRRL), USA: B-50304

                     Ikke relevant

                     Minimumskoncentration:
                     2 × 1014 CFU/kg

                     1. juni 2017

                     1. juni 2032

                     Med henblik på gennemførelsen af de i artikel 29, stk. 6, i forordning (EF) nr. 1107/2009 nævnte ensartede principper skal der tages hensyn til konklusionerne i den reviderede vurderingsrapport om Bacillus amyloliquefaciens stamme FZB24, særlig tillæg I og II.
                     Ved denne samlede vurdering skal medlemsstaterne være særligt opmærksomme på:

                                 —

                                 specifikation af det tekniske materiale som industrielt fremstillet, herunder fuldstændig karakterisering af urenheder og metabolitter

                                 —

                                 beskyttelse af brugere og arbejdstagere under hensyntagen til, at mikroorganismer betragtes som potentielt sensibiliserende stoffer.

                           Producenten skal sikre nøje opretholdelse af miljømæssige betingelser og kvalitetskontrolanalyser under fremstillingsprocessen.
                     Anvendelsesbetingelserne skal omfatte risikobegrænsende foranstaltninger, hvis det er relevant.«

         (1)  Den reviderede vurderingsrapport indeholder yderligere oplysninger om aktivstoffets identitet og specifikation.